ಕೆ.ಜಿ ಹಳ್ಳಿ ಕೇಸ್: ಸಿಸಿಬಿಗೆ ಮೊಬೈಲ್ ಕೊಟ್ಟು ಲಾಕ್ ಆದ ಕಾರ್ಪೊರೇಟರ್ ಝಾಕಿರ್ ಬೆಂಗಳೂರು: ಕೆ.ಜಿ ಹಳ್ಳಿ ಪ್ರಕರಣಕ್ಕೆ ಸಂಬಂಧಿಸಿದಂತೆ ಪುಲಕೇಶಿನಗರದ ಬಿಬಿಎಂಪಿ ಸದಸ್ಯ ಝಾಕಿರ್ ಹುಸೇನ್ ಅನ್ನು ಈಗಾಗಲೇ ಸಿಸಿಬಿ ಅಧಿಕಾರಿಗಳು ವಿಚಾರಣೆ ನಡೆಸಿದ್ದಾರೆ. ಈ ವೇಳೆ ಅಧಿಕಾರಿಗಳ ಕೈಗೆ ಝಾಕಿರ್ ಮೊಬೈಲ್ ನೀಡಿದ್ದು, ಸದ್ಯ ಇದೇ ಮುಖ್ಯ ಆಧಾರವಾಗಿದೆ. ಸಿಸಿಬಿ ಅಧಿಕಾರಿಗಳು ವಿಚಾರಣೆಗೂ ಮೂರು ದಿನದ ಹಿಂದೆ ನೋಟಿಸ್ ಕೊಟ್ಟಿದ್ದರು. ಅಧಿಕಾರಿಗಳು ನೋಟಿಸ್ ಸಲುವಾಗಿ ಮೊದಲು ಝಾಕಿರ್ಗೆ ಕರೆ ಮಾಡಿದ್ದಾರೆ. ಅಧಿಕಾರಿಗಳು ನಾವು ಸಿಸಿಬಿಯಿಂದ ಕರೆ ಮಾಡುತ್ತಿರುವುದಾಗಿ ಹೇಳುತ್ತಿದ್ದಂತೆ ಝಾಕಿರ್ ಕಾಲ್ ಕಟ್ ಮಾಡಿದ್ದಾರೆ ಎನ್ನಲಾಗಿದೆ. ಹೀಗಾಗಿ ಆತನ ಸಹೋದರನ ಮೂಲಕ ಅಧಿಕಾರಿಗಳು ಮತ್ತೆ ಕರೆ ಮಾಡಿದ್ದಾರೆ. ಸಹೋದರನ ನಂಬರ್ ಆದ ಕಾರಣ ಝಾಕಿರ್ ಕಾಲ್ ರಿಸೀವ್ ಮಾಡಿದ್ದಾರೆ. ಅಧಿಕಾರಿಗಳು, ನಾವು ಸಿಸಿಬಿಯಿಂದ ಮಾತಾಡ್ತಿರೋದು ವಿಚಾರಣೆಗೆ ಹಾಜರಾಗಬೇಕು ಎಂದಿದ್ದರು. ಝಾಕಿರ್, ಸರಿ ಸರ್ ಬರ್ತೀನಿ ಕ್ಷಮಿಸಿ ಎಂದಿದ್ದರು ಎನ್ನಲಾಗಿದೆ. ಆತುರಾತುರವಾಗಿ ವಿಚಾರಣೆಗೆ ಹಾಜರಾಗಿದ್ದ ಝಾಕಿರ್, ಮೊಬೈಲ್ನಲ್ಲಿದ್ದ ಯಾವುದೇ ಮೆಸೇಜ್ ಡಿಲೀಟ್ ಮಾಡಿರಲಿಲ್ಲ. ವಿಚಾರಣೆ ಬಳಿಕ ಅವರ ಮೊಬೈಲ್ ವಶಕ್ಕೆ ಪಡೆದ ಸಿಸಿಬಿ ಅಧಿಕಾರಿಗಳು ಪರೀಶೀಲನೆ ನಡೆಸಿದಾಗ, ಅದರಲ್ಲಿ 999ಕ್ಕೂ ಹೆಚ್ಚು ಕೆ.ಜಿ ಹಳ್ಳಿ ಪ್ರಕರಣ ಸಂಬಂಧ ಮೆಸೇಜ್ಗಳಿದ್ದವು. ಈ ಕುರಿತು ಅಧಿಕಾರಿಗಳು ಪ್ರಶ್ನಿಸಿದಾಗ, ಗೊತ್ತಿಲ್ಲ ನಾನು ವಾಟ್ಸ್ಆಯಪ್ನ್ನೇ ನೋಡಿಲ್ಲ ಸರ್ ಎಂದಿದ್ದರು. ಈ ಹಿನ್ನೆಲೆ ಅಧಿಕಾರಿಗಳು ಮೊಬೈಲ್ ವಶಕ್ಕೆ ಪಡೆದಿದ್ದರು. ಈ ವೇಳೆ ಝಾಕಿರ್ ಸರ್ ನಾನು ಬಿಬಿಎಂಪಿ ಸದಸ್ಯ ನನಗೆ ಮೊಬೈಲ್ ಅಗತ್ಯವಿದೆ ಎಂದಾಗ ಸಿಮ್ ತೆಗೆದುಕೊಂಡು ಹೋಗಿ ಮೊಬೈಲ್ ಕೊಡಿ ಎಂದು ವಶಕ್ಕೆ ಪಡೆದಿದ್ದರು. ಸದ್ಯ ಈ ಮೆಸೇಜ್ಗಳೇ ಝಾಕಿರ್ ಬಂಧನಕ್ಕೆ ಆಧಾರವಾಗುವ ಸಾಧ್ಯತೆಗಳಿವೆ ಎಂದು ಸಿಸಿಬಿ ತನಿಖಾ ತಂಡ ತಿಳಿಸಿದೆ.